题惠泉寄知军郎中
勾龙纬 (Yuan)
崎岖荆门山，丛起为东扼。阳冈盘气势，阴窦融液脉。源濯云根移，流喷石罅折。呀呀两崖间，平阔才数席。环岸贮清泚，古镜照秋色。恬风不生纹，到底无隐物。鱼窥畏人见，虽渊不敢窟。虾鳖性命微，无一来狼籍。澄辉泛岚翠，净影落天碧。潜花深囧囧，荫树高窣窣。清光照毛发，爽气洒肌骨。如入仙壶中，亭宇何鲜饰。瓶罂日来往，岸汲易为力。短绠胡劳人，轻舠恰容客。有客时病痟，凉酌咽冰蜜。古瓶试一沸，气烈声怒激。兔毫小瓯面，浮起茗花白。当时竟陵翁，老死脚不历。品第十九水，遗此良可惜。古传惠之名，今纪惠之实。饮之以蠲疴，甘洁比灵液。决之以救旱，浸润侔膏泽。此泉惠此土，惟日流不息。作诗颂惠泉，勉哉君子德。